作者:張九齡
標題:忝官二十年盡在內職，及為郡嘗積戀，因賦詩焉
內容:江流去朝宗，晝夜茲不捨。仲尼在川上，子牟存闕下。聖達有由然，孰是無心者。一郡苟能化，百城豈雲寡。愛禮誰為羊，戀主吾猶馬。感初時不載，思奮翼無假。閑宇常自閉，沉心何用寫。攬衣步前庭，登陴臨曠野。白水生迢遞，清風寄瀟灑。願言採芳澤，終朝不盈把。